Polisievrou, haar man in motor geskiet(Argieffoto: JR/Pixabay) ŉ Polisiebeampte is dood en haar man gewond nadat hulle in hul motor geskiet is toe hulle by hul huis in Motherwell in die Oos-Kaap stilgehou het. Die 40-jarige sersant en haar man het omstreeks 15:50 by hul huis in die NU 8-uitbreiding stilgehou nadat hulle winkel toe is, het kol. Priscilla Naidu, polisiewoordvoerder, gesê. “Terwyl die beampte besig was om hul VW Polo te parkeer, het ŉ onbekende man hulle genader en op hul losgebrand. Die sersant is verskeie kere geskiet en is op die toneel dood verklaar. Haar man is in die skouer en bolyf geskiet en na ŉ hospitaal geneem vir behandeling.” Die skieter het in ŉ voertuig geklim wat in die straat geparkeer was en weggejaag. Die motief vir die skietery is nie in dié stadium bekend nie. Die polisie ondersoek sake van moord en poging tot moord. Die sersant was aan die New Brighton-polisie verbonde. Lt.genl. Nomthetheleli Mene, provinsiale polisiekommissaris, het haar meegevoel met die familie van die beampte betuig. “Só ŉ moord ondermyn die integriteit van die polisie, en daarom sal ons geen steen onaangeroer laat totdat die skuldige gevind en in hegtenis geneem is nie.”